**Radošā konkursa bērniem “Lieldienas rītiņā” nolikums**

**1. Konkursa rīkotājs -**Latgales plānošanas reģions.

Lieldienas katrā ģimenē ienes prieku un cerību, tāpēc Latgales plānošanas reģions rīko radošo darbu konkursu Latvijas un diasporas bērniem “Lieldienas rītiņā”, pievēršot uzmanību latviešu svinamajiem svētkiem un to svinēšanas tradīcijām.

**2. Konkursa mērķis**

Veicināt bērnu izpratni par latviešu svinamajām dienām un tradīcijām, lietderīgi un radoši pavadot brīvo laiku, kā arī vienot vietējo un diasporas ģimeņu bērnus radošā aktivitātē, caurvijot Lieldienu tematiku.

**3. Konkursa uzdevumi**

3.1. Attīstīt bērnu radošo domāšanu, iztēli, oriģinalitāti, paust viņu izpratni par Latvijas valsts svinamām dienām, lietderīgi un radoši pavadot brīvo laiku.

3.2. Veidot saikni starp Latvijas un diasporas bērniem, iesaistot vietējā reģiona bērnus, tostarp remigrantu un repatriantu bērnus, kā arī potenciālos remigrantus, kas dzīvo ārpus Latvijas, diasporas locekļus, latviešu skoliņu skolēnus un pedagogus.

3.3. Veicināt pozitīvu noskaņu un vienotību sabiedrībā ar saliedējošām un radošām aktivitātēm, iesaistot ģimenes locekļus.

**4. Konkursa tēma**

4.1. Izmantojot dažāda veida uzskates līdzekļus (nofilmējot nelielu video - līdz 3 minūtēm, nobildējot fotogrāfiju vai uzzīmējot A4 formāta zīmējumu jebkurā tehnikā) atainot, kā bērni pavada brīvo laiku, gatavojoties svētkiem un svinot Lieldienas:

4.1.1. aktivitātes saistītas ar Lieldienu tradīcijām (piemēram, pūpolu pušķīšu veidošana, olu krāsošana, svētku maltītes pagatavošana, šūpošanās uz šūpolēm, olu ripināšanas sacensības, utml.);

4.1.2. radošas aktivitātes - dzejoļa deklamēšana, dziesma, deja, u.c.

**5. Konkursa mērķauditorija**

Konkurss ir paredzēts bērniem vecumā līdz 16 gadiem. Konkursa mērķauditorija - vietēja reģiona bērni, remigrantu un repatriantu bērni, potenciālo remigrantu bērni, kas dzīvo ārpus Latvijas, diasporas locekļu bērni.

**6. Konkursa darbu izstrādes nosacījumi un iesniegšanas kārtība**

6.1. Konkursa iesūtītajam darbam jābūt:

6.1.1.uzskatāmā veidā (labas izšķirtspējas fotogrāfija, video, A4 zīmējums) atspoguļotai aktivitātei, kā bērns vai visa ģimene kopā radoši darbojas;

6.1.2. iesūtot darbu, jāiekļauj šāda  informācija:

* autora vārds, uzvārds;
* vecums,
* vecāka vai likumiskā pārstāvja vārds, uzvārds, kontakttālrunis un e-pasta adrese,
* valsts, kurā pašreiz dzīvo.

6.1.3. ja iesūtāmais materiāls pārsniedz pieļauto apjomu un nevar tikt nosūtīts ar e-pasta starpniecību, jāizmanto citi augšupielādes veidi: failiem.lv, google.com disks u.c., atsūtot vai kopīgojot šo failu;

6.2. Konkursa darbs var tikt izstrādāts: individuāli, iesaistot ģimenes locekļus vai izglītības iestādē. Ja darbā tiek attēlotas citas personas, tad dalībnieks nodrošina, lai tās būtu piekritušas darba izmantošanai šajā konkursa nolikumā noteiktajā veidā;

6.3. Iesniegtajam darbam jāatbilst konkursa mērķiem un tēmai, nepārkāpjot ētikas normas un drošības pamatprasības;

6.4. Darbi ar norādi “Radošo darbu konkursam” jāiesūta uz e-pastu: astrida.lescinska@lpr.gov.lv (darbi netiek dalīti vecuma grupās).

6.5. Konkursā nevar piedalīties Konkursa organizētāja darbinieki, viņu ģimenes locekļi.

**7. Konkursa norise un uzvarētāja noteikšana**

7.1. Konkurss notiek no 2022. gada 30.marta, darbi jāiesūta līdz 2022. gada 20. aprīlim (e-pasta nosūtīšanas datums);

7.2. Visi iesūtītie darbi tiks izvietoti sociālā tīkla Facebook lapā “[Es atgriežos Latgalē](https://www.facebook.com/es.atgriezos.latgale/)” norādot autora vārdu, vecumu, valsti, un tiks nodoti publiskai balsošanai (uzvarētājs tiks noteikts pēc lielākā “patīk” skaita zem konkursa dalībnieka iesūtītā radošā darba).

**8. Darbu vērtēšana un balvas nodošana**

8.1. Līdz 2022. gada 26. aprīlim notiek publiskā balsošanā sociālā tīkla Facebook lapā “[Es atgriežos Latgalē](https://www.facebook.com/es.atgriezos.latgale/)”;

8.2. Vērtēšanas komisija uzvarētāju noteiks ņemot vērā skatītāju “patīk” skaitu Facebook lapā “Es atgriežos Latgalē” (zem konkursa dalībnieka iesūtītā radošā darba, iepriekš nesaskaņojot ar autoru un neizmaksājot autoratlīdzību) un izvērtējot iesūtīto darbu pēc vērtēšanas kritērijiem.

8.3. Iesūtīto darbu vērtēšanas kritēriji:

8.3.1. darba atbilstība tematam;

8.3.2. autora personiskās attieksmes un domas atklāsme;

8.3.3. oriģinalitāte un radošs temata risinājums;

8.3.4. darba vizuālā kvalitāte.

8.4. Uzvarētāju apbalvošana:

Uzvarētāji tiks apbalvoti ar balvām gan individuāli, gan grupās (piemēram, ja ir iesūtīts klases kopdarbs):

8.4.1. Pirmās trīs vietas individuālajiem darbiem;

8.4.2. Pirmās trīs vietas kolektīvajiem / kopdarbiem (piemēram, klase, bērnudārza grupiņa).

8.4.3. Vērtēšanas komisija var piešķirt dalībniekiem veicināšanas balvas.

8.5. Konkursa rezultāti tiks paziņoti līdz 2022.gada 29.aprīlim Latgales plānošanas reģiona mājas lapā lpr.gov.lv un sociālā tīkla Facebook lapā “Es atgriežos Latgalē”.

8.6. Balva konkursa uzvarētājam tiks nosūtīta sekojošā veidā - pa pastu, pakomātu, DPD pakalpojumu vai vienojoties ar uzvarētāju par citu piegādes veidu.

**9. Kontaktpersona**

Latgales plānošanas reģiona remigrācijas koordinatore Astrīda Leščinska, e-pasts: astrida.lescinska@lpr.gov.lv, tālrunis: + 371 20349136.

**10. Personas datu apstrāde**

10.1. Personas datu apstrādes pārzinis ir Latgales plānošanas reģions, reģistrācijas Nr. 90002181025, juridiskā adrese Atbrīvošanas aleja 95, Rēzekne, LV- 4601, tālrunis +371654 28111, e-pasts: pasts@lpr.gov.lv.

10.2. Iesniedzot darbu konkursā, dalībnieka vecāki vai likumiskie pārstāvji apliecina, ka ir nodrošināts atbilstošs tiesiskais pamats par dalībnieku piedalīšanos konkursā.

10.3. Iesniedzot darbu, dalībnieka vecāki vai likumiskie pārstāvji piekrīt un ir informēti, ka, darbi tiks izvietoti sociālā tīkla Facebook lapā Es atgriežos Latgalē (kā arī Latgales plānošanas reģiona mājas lapā www.lpr.gov.lv) norādot autora vārdu, vecumu un mītnes valsti konkursa nolikumā noteikto mērķu sasniegšanai un konkursa publicitātes nodrošināšanai.

10.4. Konkursa dalībnieku personas dati (vārds, uzvārds, vecums, kontakttālrunis un e-pasta adrese) tiek ievākti un apstrādāti ar mērķi nodrošināt konkursa norisi atbilstoši konkursa nolikuma noteikumiem un lai sazinātos ar konkursa dalībniekiem konkursa ietvaros.

10.5. Gadījumā, ja konkursa dalībnieka vecāki vai likumiskie pārstāvji uzskata, ka ir noticis personas datu aizsardzības pārkāpums, konkursa dalībnieka vecāki vai likumiskie pārstāvji ir tiesīgi vērsties ar pretenziju Latgales plānošanas reģionā, rakstot uz e-pastu pasts@lpr.gov.lv vai datu aizsardzības speciālistam uz e-pastu: datuaizsardziba@lpr.gov.lv. Gadījumā, ja vienošanās nav panākta, dalībnieks ir tiesīgs iesniegt sūdzību Datu valsts inspekcijā.